གལ་གནད་ཆེ་ཤོས་ནི།བོད་རིགས་ཚོར་མི་རིགས་རང་གི་ཁྱད་ཆོས་ལྡན་དགོས་པ་དེ་ཡིན།ཁྱད་ཆོས་ཅི་ཡིན་སྙམ་ན།རང་རིགས་ཀྱི་ཁྱད་ཆོས་ནི།འདི་ཕྱི་གཉིས་ཡོད།ཆོས་སྲིད་གཉིས་ལྡན།ལུགས་གཉིས་ཟུང་ལྡན་ཞེས་རང་རེའི་གནའ་དུས་ཕ་མེས་ཚོའི་དུས་ནས་བརྗོད་རྒྱུན་ཡོད་པའི་ལེགས་བཤད་དེ་ཡིན།དེ་ལ་ནང་པ་རྒྱབ་རྟེན་དུ་བཞག་ནས་བཤད་ན།སྐྱེ་བ་སྔ་ཕྱི་ཞེས་པའི་དྲི་དོན་འདིའི་ལན་འདེབས་ཆོས་ཀྱི་ཐོག་ནས་མ་གཏོགས།རྡུལ་ཕྲན་དང་ཡང་རླུང་ལ་སོགས་པའི་རིག་འཕྲུལ་གྱིས་ལན་འདེབས་ཐབས་མེད།འདི་ཕྱི་གཉིས་ལས་ཕྱི་མ་གཙོ་ཆ་ཞིང༌།ཕྱི་མར་ཕན་པ་ཆོས་ལས་མེད།འོ་ན།ཆོས་ཁོ་ན་བྱས་པས་ཨེ་འགྲིགས་ཟེར་ན།བཀའ་གདམས་པའི་ཕུགས་ནོར་བཅུ་ལ་སོགས་པ་ཉམས་སུ་བླངས་ཏེ་ཆོས་གཤའ་མ་བྱེད་མཁན་ཞིག་ཡིན་ན་དེ་དོན་ལྟར་ཡིན་ཀྱང༌།མང་ཚོགས་སམ།མི་རིགས་ཀྱི་ཆ་ནས་བཤད་ན།ཆོས་པ་སྤུས་དག་གཅིག་དང༌།འབྲིང་པོ་བཅུ་བྱས་ན་བཅུ་འདེམས་ཤིང༌།ཕུགས་ནོར་བཅུ་ལག་ཏུ་བསྟར་མཁན་གཅིག་དང༌།དེ་མིན་བརྒྱ་བྱས་ན་ཕྱི་མ་གདམ་དགོས།ཆོས་སྲིད་གཉིས་ལྡན་ཟེར་བ་མི་བྱེ་བྲག་པ་གཅིག་ཁོ་ན་ལ་མིན་པར་མི་རིགས་སྤྱི་ཡི་ངོ་བོའི་ཐོག་ཏུ་ཚང་དགོས་ཤིང༌།རྡོ་རྗེ་མཆེད་གསུམ་ལྟ་བུ་བྱུང་ཡང༌།དེས་མི་རིགས་འཛུགས་སྐྲུན་བྱེད་མི་ཐུབ་ལ་མི་རིགས་ཀྱི་བསྟན་པ་འཛིན་མི་ཐུབ།མི་རིགས་ཀྱི་བསྟན་པ་རྒྱ་ཆེའི་མང་ཚོགས་ཀྱིས་འཛིན་དགོས།ཆོས་ཁོ་ན་ལས་འཇིག་རྟེན་ལ་དོ་སྣང་གཏན་ནས་མ་བྱས་ན་མི་འགྲིགས་པ་ལོ་རྒྱུས་ཉམས་མྱོང་གིས་གསལ་པོར་བསྟན་ཡོད།འཇིག་རྟེན་འབའ་ཞིག་ལས་ཆོས་ལ་དོ་སྣང་མ་བྱས་ན་ཡང་བོད་མི་རིགས་ཀྱི་ཁྱད་ཆོས་གཅིག་པུ་དེ་སྟོར་བ་ཡིན་པས་དེ་ནི་མི་རིགས་རང་ཉིད་ལ་ལྟོས་ཀྱང་མི་འགྲིགས་ལ།འཛམ་གླིང་སྤྱིར་ལྟོས་ཀྱང་མི་འགྲིགས།